বিসিবির গঠনতন্ত্র সংশোধন নিয়ে গত দুই-আড়াই বছরে কম আলোচনা হয়নি। এ নিয়ে দীর্ঘদিন কাজ করার পর সাধারণ পরিষদের অনুমোদন নিয়ে প্রস্তাবিত সংশোধনী পাঠানো হয় জাতীয় ক্রীড়া পরিষদে (এনএসসি)। গত ২১ অক্টোবর প্রস্তাবিত সংশোধনীতে কিছু পরিবর্তন-পরিবর্ধন করে বিসিবিকে সেগুলো গঠনতন্ত্রে অন্তর্ভুক্ত করার নির্দেশ দেয় এনএসসি। অন্যান্য পরিবর্তনকে স্বাগত জানানো হলেও পরিচালনা পর্ষদে একজনের জায়গায় তিনজন সরকারি প্রতিনিধি রাখার সিদ্ধান্তটি মেনে নিতে পারেনি পরিচালনা পর্ষদ। নতুন বোর্ড সভাপতি নাজমুল হাসানও তখন ইঙ্গিত দিয়েছিলেন, আইসিসির নির্দেশনার পরিপন্থী বলে বিষয়টি পুনর্বিবেচনার জন্য তাঁরা এনএসসিকে অনুরোধ করবেন।